**NOTA DE FUNDAMENTARE**

**la proiectul de hotărâre de Guvern privind măsurile de combatere și prevenirea răspândirii buruienii ambrozia (*Ambrosia artemisiifolia*)**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Ministerul Agriculturii și Industriei Alimentare |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Proiectul de hotărâre de Guvern *privind măsurile de combatere și prevenirea răspândirii buruienii ambrozia (Ambrosia artemisiifolia)* este elaborat în temeiul art. 49 alin. (5) din Legea nr. 422/2023 privind măsurile de protecție împotriva organismelor dăunătoare plantelor și art. 40 alin (2) lit. e) din Legea nr. 136/2017 cu privire la Guvern. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| Cadrul normativ care vizează combaterea ambroziei în Republica Moldova existent la etapa actuală necesită modificare prin completarea sa cu măsurile de combatere și prevenire a răspândirii buruienii ambrozia.  *Ambrosia artemisiifolia*, cunoscută popular ca „iarba pârloagelor” sau „floarea pustiei”, este o plantă invazivă originară din America de Nord, introdusă în Europa în secolul al XIX-lea. Datorită capacității sale de răspândire rapidă în toate biocenozele și a polenului său extrem de alergen, această plantă reprezintă o problemă semnificativă pentru sănătatea publică, agricultură și mediu în Republica Moldova.  Una din problemele stringentă care impune intervenția instituțiilor statului este impactul asupra sănătății publice. Polenul de ambrozie este un alergen agresiv, responsabil pentru rinită alergică, conjunctivită, astm iar în cazuri extreme, șoc anafilactic. Ambrozia produce o cantitate mare de polen, iar acesta conține multiple fragmente extrem de alergene. Este suficientă o concentrație de polen în aer de sub 30 grăunciori de polen/m3 pentru a induce o reacție alergică. Persoanele foarte sensibile pot fi afectate chiar de 1-2 grăunciori de polen/m3. În mod uzual, alergiile la polen sunt cauzate de expunerea la polenul de ambrozia pe parcursul mai multor ani (3-4 ani), astfel că simptomele de rinită alergică apar la copii cu vârsta de cel puțin 4-5 ani. Sunt cazuri când, vârsta de apariție a simptomelor a coborât sub 1 an, existând chiar și copii de 6 luni care prezintă rinită alergică indusă de polenul de ambrozie. Se evidențiază astfel gravitatea extremă generată de alergie la ambrozie care afectează sănătatea unei largi categorii populaționale, care include și copii cu vârsta de sub 1 an. În ultimii ani s-a observat o creștere a cazurilor de alergii, mai ales în lunile august-octombrie, când concentrația polenului este maximă. În condiții de secetă și temperaturi ridicate, producția de polen se dublează, amplificând impactul asupra sănătății umane. Perioada în care persoanele alergice sunt afectate s-a extins de la 2-3 săptămâni la 7-8 săptămâni în ultimii ani, parțial din cauza schimbărilor climatice, care favorizează proliferarea plantei.  Răspândirea și adaptabilitatea plantei este altă problemă deoarece capacitatea de înmulțire constituie până la 8 miliarde de grăunțe de polen și 30.000 de semințe, care își păstrează capacitatea germinativă timp de 40 de ani. Semințele sunt răspândite de vânt, animale și apă, ceea ce face controlul dificil.  Totodată, ambrozia este o buruiană extrem de competitivă, care consumă apă, lumină și nutrienții din sol, în special a azotului, afectând fertilitatea solului pe termen lung astfel reducând randamentul culturilor agricole. De exemplu, în culturile de soia, poate cauza pierderi de până la 30% (<https://en.wikipedia.org/wiki/Ambrosia_artemisiifolia>). Ambrozia este frecventă în culturile de cereale, floarea-soarelui și porumb, unde devine dominantă față de alte buruieni datorită ritmului rapid de creștere, astfel, reduce biodiversitatea în zonele agricole, ceea ce poate afecta echilibrul ecologic și rezistența ecosistemelor agricole.  La moment, actul național de reglementare în combaterea ambroziei este Hotărârea de Guvern nr. 967/2018 *pentru aprobarea Regulamentului privind combaterea și prevenirea răspândirii buruienii ambrozia (Ambrosia artemisiifolia) și a Planului de acțiuni privind combaterea și prevenirea răspândirii buruienii ambrozia (Ambrosia artemisiifolia) pentru anii 2019-2024*. Acest act prevede acțiunile de combatere a ambroziei inclusiv pentru anul 2024, fiind depășit iar continuitatea pentru următorii ani nu se regăsește în Planul de acțiuni.  Este importat ca reglementarea cadrului național privind combaterea ambroziei la nivel național să nu fie limitată în timp și să prevadă clar toate obligațiile instituțiilor statului și obligațiile persoanelor fizice pentru a evita răspândirea și multiplicarea ambroziei pe teritoriul țării.  Se propune abrogarea HG nr. 967/2018 deoarece reieșind din dinamica și rezultatele obținute urmare a implementării acestei hotărâri (<https://maia.gov.md/ro/content/raportul-privind-executarea-planului-de-ac%C8%9Biuni-privind-combaterea-%C8%99i-prevenirea-r%C4%83sp%C3%A2ndirii> ) s-au depistat lacune în lanțul de combatere a acestei buruieni, în special a persoanelor fizice și juridice implicate în această acțiune. În procesul de combatere a ambroziei este foarte important nu numai informarea populației vizavi de această buruiană dar și implicarea nemijlocită a autorităților publice locale care pot da un rezultat pozitiv în dinamica combaterii acestui alergen. Proiectul de hotărâre de Guvern nou propus, este un viitor act național care prevede toate aceste aspecte: de conlucrare a instituțiilor de toate nivelurile, pentru îmbunătățirea rezultatelor scontate. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| Scopul proiectului este combaterea ambroziei prin stabilirea măsurilor de combatere și prevenirea răspândirii buruienii ambrozia, a minimiza și a atenua impactul negativ asupra sănătății umane, agriculturii și biodiversității per ansamblu pe teritoriul Republicii Moldova.  Principalele obiective ale intervenției statului:  - elaborarea măsurilor de combatere și prevenirea răspândirii buruienii ambrozia (*Ambrosia artemisiifolia*);  - desemnarea autorităților publice responsabile de combaterea și prevenirea răspândirii buruienii ambrozia;  - stabilirea normelor juridice ce reglementează obligațiile proprietarilor sau deținătorilor de terenuri, administratorilor drumurilor publice, căilor ferate, cursurilor de apă, lacurilor, sistemelor de irigații și ai bazinelor piscicole.  Măsurile prevăzute în proiectul respectiv constau în:  - desemnarea autorităților publice responsabile de combaterea și prevenirea răspândirii buruienii ambrozia;  - implicarea instituțiilor publice media, în scopul promovării soluțiilor corespunzătoare pentru combaterea buruienii ambrozia, cu planificarea și difuzarea gratis a spoturilor audio sau grafice elaborate în acest sens în perioada de vegetație a ambroziei;  - implicarea în proces a autorităților administrației publice locale;  - instituirea și desemnarea unei Comisii centralizate care va ține sub control procesul de combatere a ambroziei;  - elaborarea unei Hărți cu suprafețele de teren pe care s-a constatat existența buruienii ambrozia;  - alte măsuri de combatere și eradicare a ambroziei.  Astfel, se consideră necesară aprobarea proiectului propus, pentru a reduce esențial impactul negativ asupra sănătății umane și a economiei naționale. |
| 3.2. Opțiunile alternative analizate și motivele pentru care acestea nu au fost luate în considerare |
| În lipsa reglementărilor de combatere a ambroziei, aceasta rămâne o problemă majoră în Republica Moldova datorită impactului negativ asupra sănătății, agriculturii și mediului. Deși partea de reglementare există, implementarea măsurilor de combatere este insuficientă, iar schimbările climatice agravează situația. Combaterea eficientă necesită o combinație de acțiuni mecanice, chimice și biologice, susținute de controale riguroase și conștientizare publică. Fără o abordare coordonată corect între instituțiile implicate în procesul de combatere a ambroziei , răspândirea ei și efectele sale alergene vor continua să crească, afectând tot mai mulți oameni și culturi agricole. |
| **4. Analiza impactului de reglementare** |
| 4.1. Impactul asupra sectorului public |
| Promovarea proiectului presupune implicarea în constatarea suprafețelor de teren infestate cu buruiana ambrozia și combaterea ei, a resurselor umane instituționale ale Republicii Moldova la etapa imediat următoare pentru diminuarea răspândirii buruienii *Ambrosia artemisiifolia*.  Proiectul propune implicarea și distribuirea responsabilităților autorităților centrale și autorităților publice locale în combaterea și prevenirea răspândirii buruienii ambrozia. Astfel, repartizarea obligațiilor autorităților în verificarea terenurilor îmburuienate cu ambrozia, se propune a fi următoarea:  3.1. Ministerul Agriculturii și Industriei Alimentare, Ministerul Sănătății, Ministerul Mediului;  3.2. Agenția Națională pentru Siguranța Alimentelor, Agenția/Inspectoratul pentru Protecția Mediului, Agenția Națională pentru Sănătate Publică cu subdiviziunile teritoriale;  3.3. Administrația publică locală, Direcțiile agricole raionale.  Implicarea autorităților propuse, va forma un lanț integru de constatare a terenurilor îmburuienate cu întreprinderea măsurilor de combatere prompte și la timp, cu atragerea în proces a personalului deja existent. |
| 4.2. Impactul financiar și argumentarea costurilor estimative |
| *Ambrosia artemisiifolia* are un impact negativ asupra agriculturii, afectând productivitatea și costurile de gestionare. În culturile agricole ambrozia este extrem de competitivă în consumul cantităților mari de apă, nutrienți și lumină. Aceasta inhibă dezvoltarea culturilor agricole prin creștere rapidă, atingând înălțimi de 1-2 metri, reducând randamentul culturilor agricole și poate provoca pierderi de până la 30-40% din producție, în funcție de densitatea infestării. Semințele ambroziei pot supraviețui în sol până la 40 de ani, complică gestionarea pe termen lung a terenurilor agricole.  Odată cu îmburuienarea terenurilor agricole se majorează și costurile de producție:  - Dacă se utilizează combaterea chimică, fermierii trebuie să investească în erbicide selective (ex. pe bază de glifosat, dicamba sau mesotrione) pentru a controla ambrozia. Aplicarea acestor erbicide implică costuri suplimentare și necesită sincronizare precisă, când planta are 2-6 frunze.  - În cazul combaterii mecanice, cosirea repetată sau lucrările agricole (arat, discuit) cresc costurile cu forța de muncă și combustibilul.  - Reducerea producției și calitatea inferioară a recoltei (ex. contaminarea cu semințe de ambrozie) pot duce la scăderea veniturilor fermierilor astfel determinând pierderi indirecte.  Totodată, fiind un alergen cu un impact negativ în creștere asupra sănătății oamenilor se înregistrează și creșterea cheltuielilor în domeniul sănătății. Însă, tratamentele medicamentoase recomandate de medicul alergolog au menirea doar să reducă amplitudinea simptomelor, eradicarea buruienii ar fi soluția pentru persoanele cu alergie la ambrozie. Tratamentele costisitoare sunt suportate de către pacienți fiind o povară financiară pentru unii din ei.  În ultimii ani, ambrozia devine o problemă economică și socială enormă, de aceia soluționarea problemei în cauză ține de noi, de fiecare în parte și de atitudinea noastră de cetățeni responsabili.  Punerea în aplicare a prezentului act normativ nu necesită costuri bugetare suplimentare. |
| 4.3. Impactul asupra sectorului privat |
| Producătorii culturilor de câmp pot fi afectați financiar atunci când nu s-a planificat posibilul impact al buruienilor asupra culturii. În culturile de floarea-soarelui, porumb și soia, ambrozia poate provoca pierderi de până la 30-40% din producție, în funcție de densitatea infestării.  Producătorul agricol, conform tehnologiilor de cultivare, planifica din timp posibilul impact provocat de buruiana ambrozia. În funcție de măsurile agrotehnice și de măsurile de protecție a plantelor, în perioada de vegetație planifică cheltuielile și recolta preconizată a culturilor agricole pentru anul respectiv. În cazul când plantele de ambrozia vor afecta câmpul, producătorii agricoli sunt nevoiți a suporta cheltuieli suplimentare neprevăzute.  Estimativ, tratamentul fitosanitar al unui hectar cultivat cu culturi anuale constituie cca 650-1000 lei și variază în funcție de condiții climatice, cultură, asolament, costul produsului fitosanitar, normei de consum a produsului, performanța tehnicii utilizate, altele.  În cazul afectării terenurilor abandonate, locurilor publice, grădinilor private este rentabil de identificat buruiana și de luat măsuri de combatere de către autoritățile publice locale sau deținătorii de terenuri, cât mai devreme posibil, aceasta fiind cea mai efectivă metodă.  Necesitatea respectării de către persoanele fizice și juridice a perseverenței în cazul depistării ambroziei și luarea măsurilor de combatere la timp pot reduce semnificativ impactul negativ al buruienii și vor conduce la excluderea pierderilor investițiilor în agricultură și sănătate. |
| 4.4. Impactul social |
| În lipsa intervenției statului cu noile prevederi legale persistă:  1) riscul răspândirii buruienii ambrozia cu consecințele ulterioare;  2) cheltuieli suplimentare pentru combatere în cazul extinderii suprafețelor îmburuienate;  3) majorarea sensibilizării alergice la polenul de ambrozie și a numărului populației expuse la acest alergen. |
| 4.4.1. Impactul asupra datelor cu caracter personal |
| Nu este aplicabil. |
| 4.4.2. Impactul asupra echității și egalității de gen |
| Nu este aplicabil. |
| 4.5. Impactul asupra mediului |
| Ambrozia reduce biodiversitatea prin dominarea altor specii de plante și afectează solul prin epuizarea nutrienților. |
| 4.6. Alte impacturi și informații relevante |
| Nu este aplicabil. |
| **5. Compatibilitatea proiectului actului normativ cu legislația UE** |
| Nu este aplicabil. |
| 5.1. Măsuri normative necesare pentru transpunerea actelor juridice ale UE în legislația națională |
| Nu este aplicabil. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Nu este aplicabil. |
| **6. Avizarea și consultarea publică a proiectului actului normativ** |
| Proiectul urmează a fi avizat de:   * Ministerul Mediului; * Ministerul Sănătății; * Ministerul Afacerilor Externe; * Ministerul Dezvoltării Economice și Digitalizării; * Cancelaria de Stat (Centrul de Armonizare a Legislației); * Agenția Națională pentru Siguranța Alimentelor.   În scopul respectării prevederilor Legii nr. 239/2008 privind transparența în procesul decizional, anunțul privind inițierea elaborării proiectului a fost plasat pe site-ul Ministerului Agriculturii și Industriei Alimentare: <https://particip.gov.md/ro/document/stages/anunt-de-initiere-a-procesului-de-elaborare-a-proiectului-de-hotarare-de-guvern-de-stabilire-a-masurilor-de-eradicare-a-ambroziei-ambrosia-artemisiifolia/14526> . |
| **7. Concluziile expertizelor** |
| Proiectul urmează a fi expertizat de Ministerul Justiției și Centrul Național Anticorupție. |
| **8. Modul de încorporare a actului în cadrul normativ existent** |
| Prin proiectul dat se abrogă HG 967/2018 pentru aprobarea Regulamentului privind combaterea și prevenirea răspândirii buruienii ambrozia (*Ambrosia artemisiifolia*) și a Planului de acțiuni privind combaterea și prevenirea răspândirii buruienii ambrozia (*Ambrosia artemisiifolia*) pentru anii 2019-2024. |
| **9. Măsurile necesare pentru implementarea prevederilor proiectului actului normativ** |
| Datorită impactului semnificativ al *Ambrosia artemisiifolia* asupra sănătății publice, agriculturii și mediului, precum și a naturii sale invazive și a necesității unei abordări coordonate la nivel național,este necesar de coordonat rolul fiecărei instituții a statului în diminuarea acestei plante. Apare necesitatea de implicare a APL-urilor deoarece primul pas în combaterea acestei buruieni sunt deciziile prompte, luate în termeni restrânși. |